b'\n_START_ARTICLE_\nLlibreria La Gralla\n_START_SECTION_\nHist\xc3\xb2ria\n_START_PARAGRAPH_\nLa Gralla va n\xc3\xa9ixer com a llibreria al n\xc3\xbamero 9 del carrer Museu l\'any 1966 amb la voluntat d\'oferir un tractament professional al comer\xc3\xa7 del llibre i convertir-se en un instrument efica\xc3\xa7 davant les car\xc3\xa8ncies culturals, socials i pol\xc3\xadtiques d\'aquell moment, implicant-se en la realitat social i cultural de la ciutat i comarca. Deu anys m\xc3\xa9s tard, a banda d\'aquest primer establiment, La Gralla va obrir un nou local al n\xc3\xbamero 50 del carrer Sant Jaume dedicat \xc3\xbanicament a la venda de productes de papereria. Des d\'aquest mateix any 1976, amb la voluntat de posar en com\xc3\xba els problemes i les inquietuds entre diverses llibreries principalment de comarques, La Gralla va fundar la cooperativa Bestiari destinada a la log\xc3\xadstica i serveis, que actualment agrupa diversos establiments d\'arreu de Catalunya. L\'any 1979, les noves possibilitats legals van permetre als treballadors de La Gralla constituir-se com a societat cooperativa de treball i aix\xc3\xad ha continuat fins a l\'actualitat. L\'any 1991, la llibreria es va traslladar des del carrer Museu al seu empla\xc3\xa7ament actual, un nou local molt m\xc3\xa9s espai\xc3\xb3s al centre hist\xc3\xb2ric i comercial de Granollers. _NEWLINE_A finals del 2004 va inaugurar l\'ampliaci\xc3\xb3 de la seva superf\xc3\xadcie comercial integrant la papereria dins del mateix edifici, es va ampliar l\'espai destinat a llibreria i es va crear l\xe2\x80\x99"Espai Gralla" destinat a la celebraci\xc3\xb3 de presentacions liter\xc3\xa0ries i exposicions. Des de desembre del 2002 La Gralla S.C.C.L. participa de la propietat de la llibreria Catal\xc3\xb2nia de Barcelona._NEWLINE_En col\xc2\xb7laboraci\xc3\xb3 amb el peri\xc3\xb2dic El 9 Nou i l\'Associaci\xc3\xb3 Cultural de Granollers convoca el premi literari Jaume Maspons i Safont i el Premi period\xc3\xadstic Gual permanent. Al llarg de la seva traject\xc3\xb2ria ha estat guardonada amb els premis Premio Nacional a la difusi\xc3\xb3n del Libro 1988 del Ministerio de Cultura i Premi a la promoci\xc3\xb3 del llibre en catal\xc3\xa0 1992 del Departament de Cultura de la Generalitat de Catalunya._NEWLINE_En 2016 va obtenir el sis\xc3\xa8 guard\xc3\xb3 Salvador Casanova que atorga ERC de Granollers.'